**МЕСЯЦА ИЮЛЯ В 4 ДЕНЬ**

**СВЯТАГО СТРАСТОТЕРПЦА ЕВГЕНИЯ БОТКИНА ВРАЧА**

Тропарь, глас 5:

Образ милосердия Христова являя,/ страстотерпче врачу Евгение,/ елей сострадания и вино сердечныя любве / на раны недyжных и страждущих возливал еси./ Темже, благодати исполнився,/ не устрашился еси смерть от богоборцев прияти,// да живеши со Хриcтом во веки.

Кондак, глас 3:

Подобен: Дева днесь:

Благородству тезоименитый,/ дyши благородством просиял еси, страстотерпче:/ добре бо Господу и ближним послужил еси/ и житие твое кровию запечатлел еси./ Темже к ликом мученическим сопричте тя// Подвигоположник Хриcтос Бог наш.

Молитва

О преславный и добропобедный страстотерпче Христов, целителю и врачу Евгение, истинный воине Святыя Церкве, Отечеству нашему славо и похвало!

Ты чрез все житие твое бедным и страждущим послужил еси и царю боговенчанному с супружницею его и чады добрый врач и друг присный показался еси, любовь нелицемерную ко всем человеком являя. Ты, не убоявся безбожнаго гонения, Царю Небесному и царю земному даже до смерти верен пребыл еси и, яко пленник, купно с царственными страдальцы с места на место преходил еси, дондеже вратами правды в Царство Небесное вшел еси.

Темже молим тя, врачу изряднейший, не престай молитися о нас ко Господу, да исцелит язвы душ и телес наших, да подаст нам силу заповеди Его животворныя соблюдати, да избавит нас от безбожия и всякаго греха, Отечество же наше в Православии сохранит до скончания века. Аминь.